**OBELEŽILI 50 LETNICO OSNOVNOŠOLSKIH EX-TEMPOR**

V četrtek, 25. maja 2022, smo izpeljali ex-tempore za učence od sedmega do devetega razreda osnovne šole. Sodelovale so vse tri osnovne šole, skupaj se je na izolske ulice podalo 65 učencev.

Ustvarjali so na temo »Izolske razglednice« in »Riba na pjatu«.

Za vse sodelujoče učence, je bila to prva izkušnja ustvarjanja na ulici. To je namreč generacija zoomov, učenja na daljavo in »bivanja« v eni učilnici, zaradi Covid situacije. Druženje med vrstniki, prosto gibanje in iskanje motiva ter komentiranje razstavljenih slik pa nova izkušnja. Če list ni pritrjen, ga lahko odpihne veter, barva na čopiču se hitreje suši, kot v učilnici, mimoidoči te opazujejo in tri urno sedenje na preveč sončno izpostavljeni legi te utrudi, so bile njihove povratne informacije ob oddajanju likovnih izdelkov.

Letošnja strokovna žirija v sestavi: **Nika Pegan** iz JSKD Izola, **Milenka** **Arsenov**, članica likovnega društva **LIK** iz Izole in **Zdenka Petek**, predsednica likovnega društva **TUBA**, prav tako iz Izole je imela kar zahtevno delo izbrati tiste najboljše. Gospe, tudi same aktivne slikarke , grafičarke in keramičarke, so v vsakem delu videle potencial in njihove razprave so bile zelo zanimive.

In kako se je naposled le odločila žirija?

**Prvo mesto** je bilo dodeljeno za kombinirano slikarsko tehniko na temo »Riba na pjatu«, izdelala jo je učenka **SE Dante Alighieri MARINA BALAGOTA,** mentor **Ivan Rocco.**

**Drugo mesto** sta si delili dve šoli in sicer: **VITA KOCJANČIČ** iz OŠ Vojka Šmuc za delo »Arrigoni-zapuščina« (mentorica **Klarisa Hrvatin**), pohvaljena za barvni kolorit in kakovostno barvno nasprotje ter učenka **ARINA KOTIAKHOVA** iz OŠ Livade (mentorica **Ingrid Knez**), za zanimiv prikaz detajla Izole, pogled na cvetličarno Mimi in kavarno Diana v ozadju, v tehniki akvarela in odličnim poznavanjem perspektive. In ponovno je žirija izbrala dve tretji mesti; **ALEXANDRA** **MAYORSKAYA** iz OŠ Livade, je v tehniki akvarela upodobila veduto Izole, z Sončnim nabrežjem do Petelinovega rta in delo **ZOJE OBLAK** iz OŠ V. Šmuc. Vendar je žirija menila, da je dobrih del, ki si zasluži posebno priznanje žirije še več in tako izpostavila še dela:

**Diti KLJUN** iz OŠ Livade, za njeno hudomušno risbo s flumastri z naslovom »LJUDOLOV«.

Akvarel učenke iz OŠ Vojke Šmuc **PHILOS SOPHIA FERLE KNEŽEVIČ**,0 je bil deležen izjemne pohvale za vešče rokovanje učenke v akvarel tehniki, izvrstno risarsko zasnovo in hudomušen prikaz verzije«Riba na pjatu«, kjer ribe več ni, izmaknil jo je namreč galeb, ostalo je le nekaj krompirčkov…

Milenka Arsenov je posebno pohvalo žirije namenila še učenki **KLARI DEKOVIČ** iz OŠ Livade za njen slikarski slog in sporočilnost, upanje je!

Zdenka Petek pa je pohvalila slikarski slog in izbiro barv ter igo senc učenke **RIANE ARINOVE** iz SE Dante Alighieri.

Ker lani in predlani ex-tempor nismo izvajali, smo presenečeni ugotovili, da je minilo leto več od pedesete prve izvedbe osnovnošolskih ex-tempor. Zamisel za tovrstno tekmovanje je dobil takratni likovni pedagog **Koni Steinbacher** in jih leta 1971 prvič izpeljal. Ker je bil Koni poznan kot izvrsten filmski mentor je vzporedno ob tem nastal dokumentarni film **»Mali ex-tempore**« , kateri je jeseni istega leta v Samoborju prejel glavno nagrado. Avtorji filma so bili **Miran Bolha, Irena Kastelic in pokojna slikarka Martina Žerjal.**

Petdesetletnico osnovnošolskih ex-tempor smo obeležili z predvajanjem dokumentarca »Mali ex-tempore« ter kulturnim programom, svečanim nagovorom **ravnateljice Maje Cetin iz OŠ Livade**, ki je letos organizirala OŠ EX-tempore v sodelovanju z JSKD Izola, glasbeno točko učenke Diti Kljun in napovedjo **vzporedne razstave**, ki se je odvila v Klubskem prostoru Kulturnega doma, od 26.5. do 31.5. 2022.

V Klubskem prostoru so bili razstavljeni nekateri likovni **izdelki iz šolskega** **arhiva Konija Steinbacher in Ingrid Knez**. Razstavljena so bila likovna dela iz šolskih dni naslednjih Izolanov: Tončke Turk iz leta 1965 z naslovom Kmečki punt, Irene Babič iz leta 1970, Tatjane Funa iz leta 1973, Miklošič Bernarde, Marka Hameršaka, Tine Pižent, Natalije Jovanovič, Sama Grguroviča, Uroša Žavbija, Suzane Klančič, Aleks Markovič, Nine Grižonič, Vesne Dekleva, Saške Majerič,Helene Fabjančič, Marije Volarič, Mojce Juriševič, Željka Ujhazi, Sonje Moro, Martine Babič, Lilijane Sergaš, Radivoja Nardina, Mateja Bateliča, Kostje Medved, Marlene Zorjan, Slavka Mezeka, Nade Glavaš, Ivane Patarič, Slavka Klobase, Mirka Bizjaka, Gaje Čehovin, Alenke Munih, Teda Prodana, Nadje Slekovec, Žive Gobbo, Alenke Sočan, Maje Zadel in našega župana Danila Markočiča.

**Župan Danilo Markočič**, si je razstavo ogledal in tudi našel svoj izdelek. Sklenili smo, da mu ob zaključku razstave, likovni izdelek poklonimo, oz. da se slika vrne nazaj k lastniku.

Prav tako je naš namen, da vsako likovno delo iz obsežnega arhiva, ki ga kot Konijevo zapuščino hranim jaz, Ingrid Knez na OŠ Livade, pride nazaj-oz. najde svojega lastnika. Zato bomo čez dve leti, ob 30-letnici OŠ Livade na različnih lokacijah, galerijah, razstavili ta likovna dela, vaša naloga bo, da si razstavo ogledate in med njimi najdete svoj izdelek. Spisek vseh imen bomo objavili v Mandraču. Zato berite Madrač do zadnje pike!

Razstavo likovnih del letošnjih ex-tempor pa si lahko ogledate v Sončni dvorani JSKD do vključno sobote,11.6. 2022.

Zahvaljujemo se:

-JSKD Izola, Niki Pegan za sodelovanje in uporabo Sončne dvorane ter delo v strokovni žiriji,

-Zdenki Petek in Milenki Arsenov za strokovno delo v ocenjevalni žiriji,

- Koniju Steinbacherju za dokumentarni film »Mali ex-tempore« in vse podatke v zvezi z zgodovino OŠ ex-tempor v Izoli,

-župniku za posluh in dovoljenje za uporabo parkirnega prostora za dostavo material in potrebščin,

-CKŠP Izola in Eriku ter Branki za razstavni prostor v KD in slikarske okvirje,

-soavtorici dokumentarnega filma Ireni Kastelic-Slama za mail z dobrimi željami in pohvale,

-ter vsem Izolanom, ki so dovolili učencem vstopiti na svoja dvorišča, portone, stopnišča….

Zapisala likovna pedagoginja Ingrid Knez iz OŠ Livade, organizatorka letošnjih ex-tempor izolskih osnovnih šol.